SA se Ryan Gibbons 7de in Giro-skof | Netwerk24
Die Aussie Caleb Ewan wen Woensdag die elfde skof van die Giro d'Italia na 'n naelrit in Novi Ligure, Italië.Foto: AP
Dit was 'n goeie Woensdag vir Suid-Afrika se Dimension Data-fietsryspan.
Die Suid-Afrikaner Ryan Gibbons en sy Italiaanse spanmaat Giacomo Nizzolo het onderskeidelik sewende en agtste in die 11de skof van die Giro d'Italia klaargemaak.
Die Australiër Caleb Ewan het dié skof oor 221 km tussen Carpi en Novi Ligure in 5 uur 17 minute en 26 sekondes gewen.
'n Hele groep ryers het in 'n naelrit op die eindstreep afgepyl. Die Fransman Arnaud Démare is as die naaswenner aangewys met Pascal Ackermann van Duitsland in die derde plek.
Ewan was ook die wenner van die agtste skof.
Valerio Conti (Gallo Images)
Die Italianer Valerio Conti (UAE Team Emirates) het sy pienk trui as die algehele voorloper behou.
Sy tyd van 45:02:05 plaas hom 1 minuut 50 sekondes voor Primož Roglic van Slowenië. Nans Peters van Frankryk beklee nou die derde plek.
Die Aussie Ben O'Connor is die voorste jaer van die DiData-span met 'n 32ste plek en 'n algehele tyd van 45:09:17.
Daar word Donderdag veranderinge in die algehele stand verwag wanneer die 12de skof oor 158 km tussen Cuneo en Pinerolo beslis word.
Dié skof sluit in die taai Montoso-klim, voor Vrydag se eerste behoorlike dag in die berge aanbreek.
Cyclingnews.com berig die organiseerders hou die weer angstig dop.
Erge sneeu-neerslae in die Gavia-bergpas is reeds enkele weke 'n bron van kommer.
Erge sneeu-neerslae in die Gavia-bergpas is reeds enkele weke 'n bron van kommer. Dinsdag se 16de skof tussen Lovere en Ponte di Legno strek oor dié pas.